SA krieketspeler wakker ná aanrandingMondli Khumalo (20) het die afgelope week al drie operasies in Engeland ondergaan. (Foto: Facebook . North Petherton-krieketklub) ŉ Jong krieketspeler van Suid-Afrika het reeds drie operasies ondergaan nadat hy vroeg Sondagoggend naby die Dragon Rise-kroeg in Bridgwater, Engeland, aangerand is. Hy was tot dusver in ŉ geïnduseerde koma en het eers Donderdagoggend sy bewussyn begin herwin. Mondli Khumalo (20), wat vir die North Petherton-krieketklub in Engeland speel, het glo tydens die aanranding ŉ skedelbreuk opgedoen. Khumalo is oorspronklik van KwaZulu-Natal en het voorheen vir Suid-Afrika se o.19-krieketspan gespeel. Bridgwater Mercury berig dat ŉ 27-jarige man in hegtenis geneem is “vermoedelik weens aanranding met die doel om ernstig te beseer”. Dié man is intussen vrygelaat terwyl die ondersoek voortduur. Kwazi Mdluli, jeugkrieketkoördineerder van die KwaZulu-Natal Inland-krieketspan, het Donderdag aan Maroela Media gesê dat dit nou “heelwat beter” met Khumalo gaan. Volgens die inligting wat Mdluli ontvang het, het Khumalo Donderdagoggend sy oë oopgemaak en sy bene beweeg nadat hy die afgelope week in ŉ kunsmatige koma in die Southmead-hospitaal in Bristol was. “Dis ŉ baie goeie teken. Die familie se korrespondent sê dokters is positief dat hy volkome sal herstel – veral omdat hy nog so jonk is. Hulle kan egter nie sê hoe lank dit nog sal neem nie.” Khumalo het vandeesweek sy derde operasie sedert die voorval by dié hospitaal ondergaan – glo om ŉ bloedklont op sy brein te verwyder wat hoë bloeddruk veroorsaak het. Volgens Mdluli sal Khumalo se ma, Sibongile Khumalo, en oom, Sakhelephi Khumalo, binnekort na Engeland reis om Khumalo by te staan. “Hul paspoorte is goedgekeur en gereed, en hulle moet nou nog net visums kry. Krieket Suid-Afrika is in verbinding met oorsese owerhede om te kyk of hulle dié proses kan bespoedig.” KZN Inland, asook die Dolphins-krieketspan, staan Khumalo se familie by. Heinrich Strydom, baas van die Dolphins-krieketspan, sê verskeie spelers het reeds ingestem om ŉ bedrag geld aan die familie te skenk om met hul uitgawes te help. ŉ Skarefinansieringsveldtog is ook vir Khumalo van stapel gestuur. Meer as R360 000 is tot dusver ingesamel.